Morten Østergaard (RV), 2008-05-30:
Jeg er sådan set ikke i tvivl om, at Enhedslisten har gode intentioner med forslaget.
I hvert fald er det jo svært ikke at ønske at sikre, at arbejdsmiljøloven overholdes, og at der er tilstrækkelig sikkerhed på danske arbejdspladser.
Jeg synes dog, at det er lidt vanskeligt at forstå, hvorfor det kun skal gælde de arbejdspladser, hvor der er udenlandsk arbejdskraft.
Jeg går ud fra, at vi er enige om, at det selvfølgelig skal gælde alle danske arbejdspladser.
Derfor er det også et arbejdsgiveransvar at sikre, at arbejdsmiljøloven overholdes, uanset hvilken arbejdsplads der er tale om.
Det gælder også, når man er udstationeret, at man skal gøre sig bekendt med de regler, der gælder, og sikre, at de overholdes.
Det har vi jo så bl.a. Arbejdstilsynet til at føre kontrol med, og det gør de jo så.
Jeg synes ikke, der er nogen grund til lægge skjul på, at der ikke er tilstrækkelig sikkerhed.
Det så vi senest i går, bl.a. på byggeriets arbejdspladser.
Jeg lytter også til det, når Arbejdstilsynet siger, at det er et generelt problem.
Selv om der kan være forskel i typer af problemstillinger, er det ikke sådan, at man bare kan sige, at det er på de arbejdspladser, hvor der er udenlandske medarbejdere, det hele sejler.
Derfor vil jeg også starte med at sige, at der er problemer forbundet med udenlandsk arbejdskraft, og det skal man ikke være blind for.
Men for os at se er løsningen altså ikke at indføre mere bureaukrati.
Vi er en del af østforligskredsen, og vi er også en del af den nye forligskreds vedrørende jobplanen, og det er vi jo, fordi vi anerkender, at der er behov for udenlandsk arbejdskraft i Danmark.
Jeg mødte forleden en gammel bekendt, som i dag arbejder i et it-firma, hvor de mangler 10 ansatte.
De er 60, og de vil gerne være 10 flere, men det har de ikke mulighed for.
Forleden fik jeg en henvendelse fra et lille it-firma, der gerne ville have tjekkiske medarbejdere, og som var ved at drukne i det bureaukrati, som de var underlagt.
Det, der er det centrale, er selvfølgelig at fokusere på, at på alle danske arbejdspladser, uanset hvem der arbejder der, er sikkerheden i orden, er arbejdsmiljøet i orden, og at man selvfølgelig også lever op til de aftaler, der måtte være, og at man der, hvor der er overenskomster, lever op til aftaler i forhold til løn.
Derfor er jeg glad for, at vi både i østforligskredsen og i den nye forligskreds har fokus på netop de her ting; der er i fairplayindsatsen under SKAT sat særligt fokus på det her, der har været en omgåelsesgruppe med politiet og arbejdsmarkedets parter, og der er en styrket indsats fra Arbejdstilsynet.
Derfor må jeg sige, at jeg i forhold til den del af det synes, at det ville være forfriskende, hvis man også fra Enhedslistens side og i virkeligheden også fra SF's side begyndte at se på, at det faktisk har været til meget glæde og gavn, at vi har fået udenlandsk arbejdskraft.
Det havde givet færre udstationerede virksomheder og måske også derfor nogle færre problemer.
Men nu kommer der også et register i forhold til de udenlandske tjenesteydere, og på den måde tager vi altså hele tiden skridt i den rigtige retning, som hjælper.
Men løsningen er ikke at sætte en prop i hullet, løsningen er at sikre, at arbejdsmiljøet er i orden for alle.
Hvad angår konfliktretten, har regeringen jo et udvalg til at kigge på den EF-dom, som er grundlaget for diskussionen, og ministeren har lovet at vende tilbage med et svar på en af de andre domme.
Der er jo ikke nogen, der har tilkendegivet, at konfliktretten ikke skal sikres, og derfor synes jeg også, at forslaget er for hurtigt ude og overflødigt i den sammenhæng.
Alle er jo enige om, at vi skal sikre konfliktretten.
Så vi ser altså nogle problemer, som kræver en indsats, og som vi arbejder for at løse i diverse forligskredse, men gennemføres forslaget, som det ligger her, vil det besværliggøre muligheden for at få udenlandsk arbejdskraft hertil.
Vi kan selvfølgelig ikke støtte det, fordi vi ønsker at skabe lettere adgang for udenlandsk arbejdskraft til et sikkert og velfungerende dansk arbejdsmarked.